ઑગસ્ટ મહિનામાં અહીંના રહેવાસીઓએ સુધરાઈમાં ફરિયાદ કરી હતી કે તેમના ઘરમાં કાળા અને પીળા રંગનું દૂષિત પાણી આવે છે. જોકે આ સમસ્યા ઓછી થઈ છે, પણ સંપૂર્ણપણે આ સમસ્યા પર અંકુશ લાવવામાં આવ્યો નથી. પેરિન નરીમન સ્ટ્રીટથી સુધરાઈની ઑફિસ ફક્ત ૧૦૦ મીટર જ દૂર છે, પણ કાર્યવાહી કરવા માટે ૧૦૦થી વધુ દિવસો લાગી રહ્યા છે. પેરિન નરીમન સ્ટ્રીટ પર આવેલા સત્યનિવાસ બિલ્ડિંગમાં પહેલા માળે રહેતાં ૫૬ વર્ષનાં ગુજરાતી ગૃહિણી મંજુલા વેલજી ગાલાએ મિડ-ડે LOCALને કહ્યું કે ‘અમારા ઘરે રોજ સવાર અને સાંજે ફક્ત એક કલાક પાણી આવે છે. આ પાણી કાળા રંગનું અને દૂષિત હોય છે, એથી શરૂઆતની ૨૦ મિનિટ પાણી અમે જવા દઈએ છે અને ત્યાર પછી રસોઈ અને ઘરમાં વપરાશ માટે પાણી ભરીએ છે. અમે ઘણી વાર સુધરાઈમાં આ વિશે ફરિયાદ કરવા ફોન કયોર્ હતો, પણ બીએમસીના કોઈ પણ અધિકારીઓ સરખી રીતે જવાબ આપતા નથી. અમારી પાણીની પાઇપલાઇન પણ અહીંનાં નાળાંઓ પાસેથી જ પસાર થાય છે. એથી જો એક પણ પાણીની પાઇપ ફૂટી જાય તો એમાં તરત જ નાળાનું દૂષિત પાણી ભળી જાય છે અને ઘરમાં નળમાં આવનારા પાણીનો રંગ તરત જ બદલાઈ જાય છે. ઘરમાં એથી અમે વૉટર પ્યૉરિફાયર પણ બેસાડ્યું છે. છેલ્લાં ૩૫ વર્ષથી હું આ સોસાયટીમાં રહું છું, પણ પહેલી વાર અમને પાણીની સમસ્યાનો સામનો કરવો પડી રહ્યો છે.’